Αριθμ. ΕΑΛΕ/Γ.Π. 65373 
Διαδικασία καταβολής αποζημίωσης αναδρομικών στους ασκούντες καθήκοντα οικογενειακού ιατρού, για το χρονικό διάστημα από 1.8.2019 έως 1.4.2020.
ΟΙ ΥΠΟΥΡΓΟΙ ΟΙΚΟΝΟΜΙΚΩΝ - ΥΓΕΙΑΣ
Έχοντας υπόψη:
1. Την παρ. 3 του άρθρου 5 του ν. 4647/2019 «Κατεπείγουσες ρυθμίσεις αρμοδιότητας των Υπουργείων Υγείας, Εσωτερικών, Εργασίας και Κοινωνικών Υποθέσεων και άλλες διατάξεις» (A’ 204).
2. Τα άρθρα 6, 7 και 11 του ν. 4486/2017 «Μεταρρύθμιση της Πρωτοβάθμιας Φροντίδας Υγείας, επείγουσες ρυθμίσεις αρμοδιότητας Υπουργείου Υγείας και άλλες διατάξεις» (A’ 115).
3. Τον ν. 4238/2014 «Πρωτοβάθμιο Εθνικό Δίκτυο Υγείας (ΠΕΔΥ), αλλαγή σκοπού ΕΟΠΥΥ και άλλες λοιπές διατάξεις» (Α’ 38).
4. Τον ν. 3918/2011 «Διαρθρωτικές αλλαγές στο σύστημα υγείας και άλλες διατάξεις» (Α’ 31).
5. Το π.δ. 121/2017 «Οργανισμός του Υπουργείου Υγείας» (Α’ 148).
6. Το π.δ. 142/2017 «Οργανισμός του Υπουργείου Οικονομικών» (Α’ 181).
7. Το π.δ. 62/2020 «Διορισμός Αναπληρωτών Υπουργών και Υφυπουργών» (Α’ 155).
8. Το άρθρο 2 του π.δ. 63/2020, «Σύσταση και κατάργηση Γενικών και Ειδικών Γραμματειών, μεταφορά αρμοδιοτήτων μεταξύ Γενικών Γραμματέων» (Α’ 156).
9. Το π.δ. 68/2021 «Διορισμός Υπουργών, Αναπληρώτριας Υπουργού και Υφυπουργών» (Α’ 155).
10. Την υπό στοιχεία Υ70/30.10.2020 απόφαση του Πρωθυπουργού «Ανάθεση αρμοδιοτήτων στον Αναπληρωτή Υπουργό Οικονομικών, Θεόδωρο Σκυλακάκη» (B’ 4805).
11. Την υπ’ αρ. 733η απόφαση της 791ης/9.9.2021 συνεδρίασης του Διοικητικού Συμβουλίου του Ε.Ο.Π.Υ.Υ.
12. Την υπό στοιχεία Β2β/Γ.Π. οικ. 67665/29.10.2021 εισήγηση της Γενικής Διεύθυνσης Οικονομικών Υπηρεσιών του Υπουργείου Υγείας σύμφωνα με την περ. ε της παρ. 5 του άρθρου 24 του ν. 4270/2014, σύμφωνα με την οποία με την παρούσα απόφαση προκαλείται δαπάνη σε βάρος του προϋπολογισμού τρέχοντος έτους του Ε.Ο.Π.Υ.Υ., χωρίς αυτή να βαρύνει τον κρατικό προϋπολογισμό. Η προκαλούμενη επιβάρυνση έχει προσδιοριστεί στο ποσό των 208.253,88 € και θα βαρύνει τον ΚΑΕ 0671.00, αποφασίζουμε:
Την καταβολή αποζημίωσης αναδρομικών στους ασκούντες καθήκοντα οικογενειακού ιατρού ιδιωτών ιατρών, με ενεργές συμβάσεις με τον Ε.Ο.Π.Π.Υ., για το χρονικό διάστημα από 1.8.2019 έως 1.4.2020, ως εξής:
α. Η ανά συμβεβλημένο ιατρό του Ε.Ο.Π.Π.Υ. αποζημίωση προσδιορίζεται βάσει των ανά μήνα αποζημιωμένων ποσών του ανωτέρω χρονικού διαστήματος και του ποσού των 2.000,00 ευρώ.
β. Δικαιούχοι των αναδρομικών είναι οι οικογενειακοί ιατροί που το διάστημα από 1.8.2019 έως 31.12.2019 είχαν ενεργή σύμβαση με τον Οργανισμό αλλά δεν είχαν συμπληρώσει το πρώτο έτος της σύμβασής τους έως την 31.12.2019. Ο Ε.Ο.Π.Π.Υ. ενημερώνει τους δικαιούχους αναδρομικών ηλεκτρονικά, μέσω του Πληροφοριακού Συστήματος (Ε-ΔΑΠΥ), με το ακριβές ποσό της αποζημίωσης κάθε δικαιούχου και για τον τρόπο υποβολής του ποσού αυτού στο Πληροφοριακό Σύστημα του.
γ. Οι δικαιούχοι υποβάλλουν με συμπληρωματική υποβολή το σύνολο του ποσού αποζημίωσης και αποστέλλουν ισόποσο φορολογικό στοιχείο μαζί με το έντυπο ηλεκτρονικής υποβολής που εκτυπώνεται από το πληροφοριακό σύστημα του Οργανισμού στο Κέντρο Διαλογής Ε.Ο.Π.Υ.Υ. προς ψηφιοποίηση.
Η απόφαση αυτή να δημοσιευθεί στην Εφημερίδα της Κυβερνήσεως.
Αθήνα, 24 Δεκεμβρίου 2021
Οι Υπουργοί
Αναπληρωτής Υπουργός Οικονομικών Υγείας
ΘΕΟΔΩΡΟΣ ΣΚΥΛΑΚΑΚΗΣ ΑΘΑΝΑΣΙΟΣ ΠΛΕΥΡΗΣ
